
	Република Србија

	МИНИСТАРСТВО ИНФОРМИСАЊА

	 И ТЕЛЕКОМУНИКАЦИЈА



Министарство информисања и телекомуникација, на основу члана 54. Закона о државним службеницима („Службени гласник РС“, бр. 79/05, 81/05-исправка, 83/05 - исправка, 64/07,  67/07- исправка, 116/08, 104/09, 99/14, 94/17, 95/18, 142/22, 13/25- одлука УС, 19/25, 109/25 и 9/26), члана 9. став 1. Уредбе о интерном и јавном конкурсу за попуњавање радних места у државним органима („Службени гласник РС“, бр. 2/19, 67/21 и 19/26), Закључка Комисије за давање сагласности за ново запошљавање и додатно радно ангажовање код корисника јавних средстава 51 број: 112-3820/2026 од 29. априла 2026. године, Закључка Комисије 51 Број: 112-431/2026 од 30. јануара 2026. године и Закључка Комисије 51 Број: 112-1683/2026-1 од 27. фебруара 2026. године оглашава

ЈАВНИ КОНКУРС ЗА ПОПУЊАВАЊЕ ИЗВРШИЛАЧКИХ РАДНИХ МЕСТА

I Орган у коме се попуњавају радна места: 

Министарство информисања и телекомуникација, Београд, Немањина бр. 22-26 

II Раднa места које се попуњаваjу:

           1. Радно место за регулативу у области електронских медија, у звању саветник, Сектор за информисање и медије, Одељење за регулативу, спровођење надзора и инспекцијски надзор у области јавног информисања, Одсек за регулативу и спровођење надзора над применом закона и радом установа у области јавног информисања – 1 извршилац.
Опис послова: Припрема радне верзије закона, нацрте и предлоге закона и других прописа, општих и стратешких аката у области електронских медија и припрема мишљења о тим актима; припрема предлоге одговора и мишљења у поступку за оцењивање уставности и законитости; израђује решења у управним и другим појединачним стварима; спроводи процедуру добијања сагласности Владе на акта које доноси Регулаторно тело; припрема извештаје за Владу о вршењу поверених послова од стране Регулаторног тела за електронске медије; сарађује са јавним медијским сервисима на примени закона; обавља и друге послове по налогу шефа Одсека.
          Услови: Стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама односно на основним студијама у трајању од најмање четири године или специјалистичким студијама на факултету, најмање једну годину радног искуства у струци или најмање пет година радног стажа у државним органима, положен државни стручни испит, као и потребне компетенције за рад на радном месту.
 
	Висина основне плате: 82.849,66 динара (нето).

           2. Радно место за послове развоја у области поштанских услуга, у звању самостални саветник, Сектор за електронске комуникације и поштанске услуге, Одељење за поштанске услуге и надзор, Група за регулативу, планирање и развој у области поштанских услуга – 1 извршилац. 

            Опис послова: Прикупља и анализира податке потребне за припрему предлога развоја и сачињава предлоге за развој поштанских услуга; прати и анализира индикаторе развоја поштанских услуга, прикупља информације о проблематици и стању у области поштанских услуга, припрема извештаје и предлаже мере и израђује информације и упоредне анализе у области поштанских услуга; припрема стручне основе за међудржавне стручне комисије; учествује у изради стратегије развоја поштанских услуга и у изради подзаконских аката у области поштанских услуга, као и у припремању предлога мишљења на нацрте закона, чији су предлагачи други органи државне управе; израђује предлог плана издавања поштанских марака и вредносница; спроводи процедуре нотификације поштанских марака јавног поштанског оператора у међународним организацијама; обавља и друге послове по налогу руководиоца Групе.

         Услови: Стечено високо образовање из стручне области саобраћајно инжењерство или из поља друштвено-хуманистичких наука на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама, односно на основним студијама у трајању од најмање четири године или специјалистичким студијама на факултету, најмање три годинe радног искуства у струци, положен државни стручни испит, као и потребне компетенције за рад на радном месту.

       Висина основне плате: 103.480,20 динара (нето).

        3. Радно место за спровођење међународних пројеката у области јавног информисања и информационог друштва, електронских комуникација и поштанских услуга, у звању саветник, Сектор за међународну сарадњу и европске интеграције, Група за ИПА пројекте и међународне фондове – 1 извршилац. 

Опис послова: Прати реализацију и имплементацију програма и пројеката у области јавног информисања, информационог друштва, прати реализацију и имплементацију програма и пројеката у области електронских комуникација и поштанских услуга; усклађује пројектну документацију; ажурира планове јавних набавки и плаћања за одобрене пројекте; учествује у припреми тендерске документације у складу са процедурама; учествује у раду одбора за евалуацију понуда на тендеру; извештава о припреми тендерске документације и спровођењу пројеката у одговарајућем формату, спроводи препоруке екстерних оцењивача и ревизора, учествује у спровођењу правила и принципа неопходних за успостављање, функционисање и одрживост система децентрализованог управљања средствима ЕУ у складу са процедурама; обавља и друге послове по налогу руководиоца Групе.
Услови: Стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама односно на основним студијама у трајању од најмање четири године или специјалистичким студијама на факултету, најмање једну годину радног искуства у струци или најмање пет година радног стажа у државним органима, положен државни стручни испит, као и потребне компетенције за рад на радном месту.
           
         Висина основне плате: 82.849,66 динара (нето).

       4. Радно место за послове интерне ревизије, у звању саветник, Група за интерну ревизију – 1 извршилац. 
Опис послова: Обавља послове интерне ревизије; анализира  и оцењује све пословне функције из надлежности Министарства у складу са стандардима интерне ревизије; идентификује и врши процену ризика у субјекту ревизије; учествује у ревизијама коришћења средстава из ЕУ фондова; контролише спровођење датих препорука, даје оцену и мишљење за припремање извештаја о обављеним ревизијама; врши проверу примене закона, проверу поштовања правила интерне контроле и оцену система интерне контроле у погледу њихове адекватности и потпуности; израђује ревизорске извештаје, са предлогом препорука у вези  резултата спроведене ревизије; учествује у изради нацрта повеље интерне ревизије, стратешког и годишњег плана ревизије; обавља и друге послове по налогу руководиоца Групе.
       Услови: Стечено високо образовање из научне области економске или правне науке, на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, мастер струковним студијама, односно на основним студијама у трајању од најмање четири године или специјалистичким студијама на факултету, радно искуство у струци од најмање три године на пословима ревизије, интерне контроле, финансијске контроле или рачуноводствено-финансијским пословима, положен државни стручни испит, и положен стручни испит за овлашћеног интерног ревизора у јавном сектору, као и потребне компетенције за рад на радном месту.

         Висина основне плате: 82.849,66 динара (нето).

III Место рада за сва радна места: Београд

IV Фазе изборног поступка и учешће кандидата: 
	Изборни поступак спроводи се из више обавезних фаза и то следећим редоследом: провера општих функционалних компетенција, провера посебних функционалних компетенција, провера понашајних компетенција и интервју са комисијом. 
           Кандидат који не испуни мерило за проверу одређене компетенције у једној фази изборног поступка, обавештава се о резултату провере компетенције и не позива се да учествује у провери следеће компетенције у истој или наредној фази изборног поступка.        
	1.  Провера општих функционалних компетенција:  
· ,,Организација и рад државних органа РС“ провераваће се путем теста (писано),
· ,,Дигитална писменост“ провераваће се решавањем задатака  (практичним радом на рачунару),
,,Пословна комуникација“ провераваће се путем симулације (писано).

 	Напомена: У погледу провере опште функционалне компетенције „Дигитална писменост“ (поседовање знања и вештина у основама коришћења рачунара, основама коришћења интернета, обради текста, табеларне калкулације), ако учесник конкурса поседује важећи сертификат, потврду или други одговарајући доказ о поседовању знања и вештина из наведених области и жели да на основу њега буде ослобођен тестирања компетенције – Дигитална писменост, неопходно је да уз пријавни образац (уредно и у потпуности попуњен у делу *Рад на рачунару), достави и тражени доказ у оригиналу или овереној фотокопији. Комисија ће на основу приложеног доказа донети одлуку да ли може или не може да прихвати доказ који је приложен уместо тестовне провере.  
Информације o материјалимa за припрему кандидата за проверу општих функционалних компетенција могу се наћи на интернет презентацији Службе за управљање кадровима, www.suk.gov.rs.

       2. Провера посебних функционалних компетенција: 

Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција, и то:
 
За радно место под редним бројем 1:
· Посебна функционална компетенција за област рада стручно-оперативни послови –  методе и технике опсервације, прикупљања и евидентирања података; технике обраде и израде прегледа података; технике израде општих, појединачних и других правних аката – провераваће се путем симулације (писано);
· Посебна функционална компетенција за област рада нормативни послови– законодавни процес; номотехничка и правно - техничка правила за израду правних аката (усаглашеност прописа и општих аката у правном систему) и мишљење о примени закона и општих правних аката; методологију праћења примене и ефеката донетих прописа и извештавање релевантним телима и органима - провераваће се путем симулације (писано);
· Посебна функционална компетенција за одређено радно место – Планска документа, прописи и акта из надлежности и организације органа – Закон јавном информисању и медијима; Закон о електронским медијима – провераваће се путем симулације (писано);
· Посебна функционална компетенција за одређено радно место – прописи из делокруга радног места – Закон о општем управном поступку; Закон о прекршајима– провераваће се путем симулације (писано).

За радно место под редним бројем 2:
· Посебна функционална компетенција за област рада стручно-оперативни послови  - методе и технике израде извештаја на основу одређених евиденција – провераваће се путем симулације (писано);
· Посебна функционална компетенција за одређено радно место – Планска документа, прописи и акта из надлежности и организације органа - Акциони план Стратегије развоја поштанских услуга у Републици Србији за период 2021-2025. године; Закон о поштанским услугама - провераваће се путем симулације (усмено);
· Посебна функционална компетенција за одређено радно место - Страни језик - Енглески језик ниво Б2- провераваће се путем теста (писано).
* Напомена: У погледу провере посебне функционалне компетенције за одређено радно место – Страни језик – Енглески језик– ниво Б2, ако учесник конкурса поседује важећи сертификат, потврду или други одговарајући доказ о знању Енглеског језика – ниво Б2 и жели да на основу њега буде ослобођен тестирања компетенције, неопходно је да уз пријавни образац (уредно и у потпуности попуњен у делу * Знање страних језика који су тражени конкурсом), достави и тражени доказ у оригиналу или овереној фотокопији. Комисија ће на основу приложеног доказа донети одлуку да ли може или не може да прихвати доказ који је приложен уместо тестовне провере.  

За радно место под редним бројем 3:
· Посебна функционална компетенција за област рада послови управљања фондовима ЕУ и међународном развојном помоћи - процес управљања пројектним циклусом у контексту програма ЕУ и других програма финансираних из међународне развојне помоћи - провераваће се путем симулације (писано);
· Посебна функционална компетенција за одређено радно место: Планска документа, прописи и акта из надлежности и организације органа - Закон о информационој безбедности -  провераваће се путем симулације (писано);
· Посебна функционална компетенција за одређено радно место: Прописи из делокруга радног места- Оквирни споразум о финансијском партнерству између Републике Србије и Европске комисије о правилима за спровођење финансијске помоћи Европске уније Републици Србији у оквиру ИПА III- провераваће се путем симулације (писано);

За радно место под редним бројем 4:
· Посебна функционална компетенција за област рада послови ревизије – ревизију система, ревизију успешности, финансијску ревизију и ревизију усаглашености са прописима - провераваће се путем симулације (усмено).
· Посебна функционална компетенција за област рада стручно-оперативни послови –  методе и технике опсервације, прикупљања и евидентирања података – провераваће се путем симулације (усмено);
· Посебна функционална компетенција за одређено радно место - Прописи из делокруга радног места - Закон о министарствима; Закон о државним службеницима  - провераваће се путем симулације (усмено);

             Информације о материјалима за припрему кандидата за проверу посебних функционалних компетенција могу се наћи на интернет презентацији Министарства информисања и телекомуникација (www.mit.gov.rs).
       3. Провера понашајних компетенција (управљање информацијама; управљање задацима и остваривање резултата; оријентација ка учењу и променама; изградња и одржавање професионалних односа и савесност, посвећеност и интегритет) - провераваће се путем психометријских тестова и интервјуа базираног на компетенцијама.

     4.  Интервју са комисијом и вредновање кандидата: 
     Процена мотивације за рад на радном месту и прихватање вредности државних органа провераваће се путем интервјуа са Комисијом (усмено).

V Рок за подношење пријава: рок за подношење пријаве је 15 (петнаест) дана и почиње да тече наредног дана од дана објављивања јавног конкурса у периодичном издању огласа Националне службе за запошљавање – листу „Послови.

VI Пријава на јавни конкурс врши се на одговарајућем Обрасцу пријаве који је доступан на интернет презентацији Службе за управљање кадровима и Министарства информисања и телекомуникација и у штампаној верзији на писарници Министарства информисања и телекомуникација, Немањина 22-26, Београд.
	Пријава на јавни конкурс врши се на Обрасцу пријаве који је приложен уз текст овог конкурса и који је саставни део Уредбе о интерном и јавном конкурсу за попуњавање радних места у државним органима („Службени гласник РС“ број 2/2019, 67/2021 и 19/2026).
Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што комисија састави списак кандидата међу којима се спроводи изборни поступак.
Подносиоци пријаве се обавештавају о додељеној шифри у року од три дана од пријема пријаве, достављањем наведеног податка на начин који су у пријави назначили за доставу обавештења.
Напомена: Приликом попуњавања Обрасца пријаве потребно је да кандидати обрате пажњу да ли су преузели одговарајући Образац пријаве који се односи на радно место на које желе да конкуришу, односно да утврде да у Обрасцу пријаве пише тачан назив органа и радног места на које конкуришу. Пример правилно попуњеног обрасца пријаве се може погледати на блогу Службе за управљање кадровима (https://kutak.suk.gov.rs/vodic-za-kandidate) у одељку ,,Образац пријаве''.
Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку. Подносиоци пријаве се обавештавају о додељеној шифри у року од три дана од дана пријема пријаве, на начин који су навели у пријави.        
 
[bookmark: _Hlk215137873]VII Докази које прилажу кандидати који су успешно прошли фазе изборног поступка пре интервјуа са Конкурсном комисијом: оригинал или оверена фотокопија уверења о држављанству; оригинал или оверена фотокопија извода из матичне књиге рођених; оригинал или оверена фотокопија дипломе или уверења којим се потврђује стручна спрема; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту, подносе доказ о положеном правосудном испиту); оригинал или оверена фотокопија доказа о положеном испиту за овлашћеног интерног ревизора у јавном сектору (за радно место под редним бројем 4.); оригинал или оверена фотокопија доказа о радном искуству у струци (потврда, решење и други акти из којих се види на којим пословима, у ком периоду и са којом стручном спремом је стечено радно искуство).
 Државни службеник који се пријављује на јавни конкурс, уместо уверења о држављанству и извода из матичне књиге рођених подноси решење о распоређивању или премештају на радно место у органу у коме ради или решење да је нераспоређен. Сви докази прилажу се у оригиналу или фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао). Као доказ се могу приложити и фотокопије докумената које су оверене пре 1. марта 2017. године у основним судовима, односно општинскоj управи. Фотокопије докумената које нису оверене од надлежног органа неће се разматрати.
         Сви докази прилажу се на српском језику, у супротном морају бити преведени и оверени од стране овлашћеног судског тумача. Диплома којом се потврђује врста и степен стручне спреме/образовања, а која је стечена у иностранству мора бити нострификована у складу са Законом о високом образовању („Сл. гласник РС“, бр. 88/17, 73/18, 27/18-др.закон, 67/19, 6/20 – др.закони, 11/21 – аутентично тумачење, 67/21, 67/21 – др. закон , 76/23 и 19/25). 
   Напомена: Одредбом члана 9. и члана 103. Закона о општем управном поступку („Службени гласник РС“, бр. 18/2016, 95/2018 – аутентично тумачење и 2/23 – одлука УС) прописано је, између осталог, да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту за рад у државним органима, односно уверење о положеном правосудном испиту, уверење да кандидат није осуђиван на казну затвора од најмање шест месеци и потврда да учеснику конкурса раније није престајао радни однос у државном органу због теже повреде дужности из радног односа.
Потребно је да кандидат у делу Додатне изјаве*, у обрасцу пријаве заокружи на који начин жели да се прибаве његови подаци из службених евиденција. 

VIII Рок за подношење доказа: кандидати који су успешно прошли претходне фазе изборног поступка, пре интервјуа са Конкурсном комисијом позивају се да у року од 5 (пет) радних дана од дана пријема обавештења доставе наведене доказе који се прилажу у конкурсном поступку. 
Кандидати који не доставе наведене доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка. Докази се достављају на адресу Министарства информисања и телекомуникација, Немањина 22-26, Београд.
           Кандидати који желе да конкуришу на више радних места, попуњавају пријавни образац за свако радно место посебно. 
           Кандидати који конкуришу на више радних места, која се разликују у погледу тражених доказа о дужини радног искуства у струци (потврда, решење и други акти из којих се види на којим пословима, у ком периоду и са којом стручном спремом је стечено радно искуство), дужни су да их доставе, у оригиналу или овереној фотокопији, према услову о дужини радног искуства у струци из радних места на која конкуришу. 

Напомена: Више о радном искуству и потврди од послодавца коју је потребно поднети у оквиру конкурсне документације за рад у органима државе управе погледајте Мапу изборног поступка у делу Кутак на адреси https://kutak.suk.gov.rs/vodic-za-kandidate у одељку Предаја докумената.
	IX Датум и место провере компетенција учесника конкурса у изборном поступку: са учесницима конкурса чије су пријаве благовремене, допуштене, разумљиве, потпуне и који испуњавају услове предвиђене огласом о јавном конкурсу, на основу података наведених у обрасцу пријаве на конкурс, изборни поступак ће се спровести, почев од 20.08.2026. године о чему ће кандидати бити обавештени на контакте (бројеве телефона или електронске адресе) које наведу у својим пријавама.
	Провера општих функционалних компетенција, посебних функционалних компетенција  и понашајних компетенција ће се обавити у Служби за управљање кадровима, у Палати ''Србија'' Нови Београд, Булевар Михаила Пупина број 2 (источно крило). Интервју са комисијом ће се обавити у просторијама Министарства информисања и телекомуникација, Београд, Немањина 22-26. Учесници конкурса који су успешно прошли једну фазу изборног поступка обавештавају се о датуму, месту и времену спровођења наредне фазе изборног поступка на контакте (бројеве телефона или електронске адресе) које наведу у својим пријавама.
X Општи услови за запослење: држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци. 

	XI Трајање радног односа: Радни однос се заснива на неодређено време.
	XII Лице које је задужено за давање обавештења о конкурсу: Тијана Томић контакт телефон: 011-3620-585.
	XIII Адреса на коју се подноси попуњен образац пријаве на конкурс: Пријаве на конкурс шаљу се поштом или предају непосредно на писарници Министарства информисања и телекомуникација, Немањина 22-26, Београд, са назнаком „За јавни конкурс за попуњавање извршилачког радног места” (назив радног места).

         XIV Начин достављања одлуке о избору кандидата: 
          Решење о пријему у радни однос јавно ће се објавити на веб презентацији органа и огласној табли органа у сврху обавештавања јавности и кандидата који су учествовали у изборном поступку о исходу конкурсног поступка и остваривања права на жалбу. Достава свим кандидатима који су учествовали у изборном поступку сматра се извршеном истеком 15 дана од дана објављивања решења на веб презентацији и огласној табли органа.

НАПОМЕНE
Сагласно члану 9. Закона о државним службеницима, кандидатима су при запошљавању у државни орган под једнаким условима доступна сва радна места и избор кандидата врши на основу провере компетенција.
             Положен државни стручни испит није услов нити предност за заснивање радног односа. 
Кандидати који први пут заснивају радни однос у државном органу подлежу пробном раду од 6 месеци. Кандидати без положеног државног стручног испита примају се на рад под условом да тај испит положе до окончања пробног рада. 
Као државни службеник на извршилачко радно место, може да се запосли и лице које нема положен испит за овлашћеног интерног ревизора у јавном сектору, али је дужно да га положи у року од најдуже годину дана од дана завршетка обуке коју организује Министарство финансија – Централна јединица за хармонизацију. Положен испит за овлашћеног интерног ревизора у јавном сектору није услов, нити предност за заснивање радног односа (ова напомена се односи на радно место под редним бројем 4). 
	Неблаговремене, недопуштене, неразумљиве или непотпуне пријаве, биће одбачене решењем конкурсне комисије. 
	Јавни конкурс спроводи Конкурсна комисија коју је именовао министар информисања  и телекомуникација. 
	Овај конкурс се објављује на интернет презентацији и огласној табли Министарства информисања и телекомуникација, на интернет презентацији Службе за управљање кадровима, на порталу е-управе, на интернет презентацији, огласној табли и периодичном издању огласа Националне службе за запошљавање. 
	Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

